9 ORGANIZAČNÉ FORMY VÝUČBY

	Schopnosti študenta súvisiace s témou


· Definovať pojem „organizačná forma vyučovacieho procesu“
· Vymenovať základné organizačné formy vyučovacieho procesu
· Uviesť sociálne formy práce, ktoré sú najvhodnejšie pre vyučovanie predmetu Technika
· Zdôvodniť význam exkurzie z didaktického hľadiska
9.1 Delenie organizačných foriem vyučovacieho procesu
Organizačnou formou učebného procesu sa rozumie „organizačné usporiadanie podmienok na realizovanie obsahu učiva, pri uplatnení jednej alebo viacerých vyučovacích metód, vhodných vyučovacích prostriedkov a rešpektovaní didaktických princípov“ (Velikanič, In: Turek, 1987, s. 96). Z. Friedmann (1, s. 36) organizačnú formu vyučovania definuje ako „organizačné usporiadanie všetkých podmienok vhodných pre realizáciu obsahu učiva pri rešpektovaní vyučovacích zásad a pri použití vhodných vyučovacích metód a prostriedkov“. Ide o vyučovaciu činnosť učiteľa a učebnú činnosť žiakov. Delenie organizačných foriem vyučovacieho procesu mnohí autori uvádzajú rôzne (3). Ich kritérium býva napr. počet žiakov prítomných na vyučovaní, miesto výučby, stupeň samostatnosti žiakov a pod. V kapitole k základným organizačným formám boli zaradené:

· vyučovacia hodina základného typu,

· domáce práce, resp. domáca príprava žiakov na vyučovanie, 
· praktiká,

· špeciálne vyučovacie hodiny napríklad forma individuálneho prístupu, skupinové, resp. kooperatívne vyučovanie, diferencované vyučovanie, samostatná práca (sociálne formy práce vo vyučovacom procese),
· exkurzia.

9.2 Hodina základného typu

    Vyučovaciu hodinu základného typu Turek (3, s.101) považuje za logickú súčasť tematického celku a celého vyučovacieho predmetu. Učebný proces má istú logickú postupnosť činností učiteľa a žiakov, ktorú sme nazvali didaktický cyklus. Člení sa na časti:

· sformulovanie cieľov učebného procesu a ich prijatie žiakmi,

· aktualizácia prv osvojeného učiva, ktoré má súvislosť s novoosvojovaným,

· osvojovanie učiva,

· jeho upevnenie a prehĺbenie,

· kontrola výsledkov učebného procesu,

· zabezpečenie domácej prípravy žiakov.

Friedmann (1, s. 36-37) vyučovaciu hodinu člení na:

· zahájenie vyučovacej hodiny (organizačné pokyny, stanovenie cieľa a obsahu vyučovacej hodiny, motivácia),

· opakovanie, prípadne overenie určitej časti učiva (zisťovanie úrovne osvojenia učiva z minulých hodín, doplnenie prípadných nedostatkov a nepresností, analýza výsledkov vlastnej činnosti, možnosť diagnostiky a klasifikácie),

· nové učivo, výklad, demonštrácia, inštruktáž a pod.

· upevňovanie a prehlbovanie učiva, opakovanie, možnosti diagnostiky,

· záver vyučovacej hodiny (hodnotenie dosiahnutých výsledkov, organizácia a pod.).

Môžu byť aj iné návrhy na hodinu základného typu. Napríklad členenie hodiny podľa Kovalikovej (2) v koncepcii integrovaného tematického vyučovania sa môže uskutočniť v siedmych fázach (tabuľka 9.1).
Tabuľka 9.1 Členenie hodiny podľa Kovalikovej

	1. Riadenie triedy
	vytvorenie pravidiel a zásad spoločne so žiakmi pri príprave na prácu (nezhadzovať, aktívne počúvať, pravda, dôvera, osobné maximum)

	2. Efektívny priamy výklad
	obmedzuje sa na dobu 11 – 16 minút. Žiaci si počas výkladu robia mapu mysle, t. j. vizuálny obraz kľúčových bodov z prednesených informácií

	3. Zahrievací čas
	diskusia o téme na základe zážitkov žiakov, rozdelenie žiakov do skupín

	4. Kooperatívne učenie
	realizuje sa v malých skupinkách. V procese prebieha: zapojenie sa žiaka do práce, ovplyvňovanie – žiak sa ľahšie vyjadruje v skupine ako v triede, pôsobenie – malé skupiny umožňujú vytvárať osobné vzťahy

	5. Aktívne vyučovanie
	aktuálnu situáciu, ktorá vyplynie počas práce žiakov využiť na podporu učenia sa

	6. Hodnotenie faktické a emocionálne
	faktické hodnotenie je napr. príprava mapy mysle, náčrty, grafy, prehľady, schopnosť riešiť problém, praktická činnosť. Emocionálne hodnotenie je v zmysle čo sa mi páčilo, čo bolo nepríjemné. Žiakov možno porovnávať medzi sebou.

	7. Praktické využitie
	utvára vzťahy medzi životom v triede a mimo nej. Žiak má byť vedený tak, aby získané poznatky vedel prakticky aplikovať.


Vyučovacia hodina predmetu Technika na základných školách má dĺžku trvania 45 minút. Predmet, prostredníctvom ktorého žiak získava nielen teoretické vedomosti ale aj praktické zručnosti, je špecifický oproti iným predmetom na základnej školy. Nestačí, aby učiteľ a žiaci mali na výučbu k dispozícii len učebnicu. Technika ako predmet bezprostredne súvisí s praktickými činnosťami, preto učiteľ môže vyučovať v dvojhodinových celkoch, čo je výhodné tak pre žiaka ako aj pre učiteľa. Práca by nemala byť predimenzovaná príkazmi typu: „rýchlejšie pracujte, to vynechajte, túto časť si doma urobte a pod.“. 
9.3 Domáce práce

    Domáce práce alebo domáca príprava žiakov na vyučovanie je ďalšia forma vzdelávania sa žiakov základnej školy. Turek (3) ju zaradil k mimoškolskej organizačnej forme ako domácu prípravu na vyučovanie. Považuje ju za „samostatné vykonávanie úloh zadaných učiteľom, ktoré žiak vykonáva v čase mimo vyučovania“. V súčasnosti sa treba nad zadávaním úloh zamýšľať z dôvodu, že žiaci sú pomerne preťažovaní domácimi úlohami. Preto je potrebné zvažovať do akej miery zadávať úlohy. Ak ide o predmety technického zamerania (Technika) je predpoklad, že učiteľ zadá úlohu súvisiacu napr. s využitím informačných technológií alebo odbornej literatúry. Praktické úlohy by nemal zadávať, pretože nie všetci žiaci majú vytvorené podmienky na ich realizáciu.
9.4 Praktiká 

    Praktiká, tiež nazývané technické praktiká (1) „patria k základným organizačným formám praktického vyučovania“. Na nich sa žiaci v plnej miere venujú praktickým činnostiam. Možno hovoriť o prepojení teoretických poznatkov s praxou. Podľa Friedmanna (1, s. 37) na hodinách takéhoto typu sa spravidla „používajú metódy vysvetľovania, demonštrácie, inštruktáž, pracuje s technickou dokumentáciou, s nástrojmi, strojmi a náradím. Účelom týchto hodín je objasniť pracovné a technické postupy, zoznámiť teoreticky a prakticky s nástrojmi, strojmi, s materiálmi a technológiami výroby, s montážou i demontážou strojov a zariadení, s princípmi ich činnosti a pod. Vyučovacia jednotka má odlišný charakter hlavne vzhľadom k usporiadaní dielne, pracovných stolov, spôsobov ukladania a používania náradia, úrovne hluku pri vlastnej práci, relatívnej voľnosti pohybu žiakov po dielni“.  
9.5 Špeciálne vyučovacie hodiny
       Zo špeciálnych vyučovacích hodín sa najčastejšie používa individuálna práca, frontálna práca, skupinové vyučovanie, diferencovaná práca a samostatná práca žiakov.

Individuálna práca
       Individuálna práca je vhodná na formovanie základných zručností a návykov, na prehlbovanie a upevňovanie základného učiva, prípadne osvojovanie si nového učiva. Každý žiak si individuálne rieši úlohu, nezávisle od ostatných žiakov. Umožní sa tým aktívna učebno – poznávacia činnosť každého žiaka triedy a možnosť pracovať primeraným osobným tempom. Učiteľ sleduje prácu najmä slabších žiakov a v prípade potreby sa im venuje, poradí im. Ak sa ukáže, že viacerí žiaci nedokážu riešiť svoje úlohy, učiteľ musí dať doplňujúce objasnenie.
  Frontálna práca
Tento typ práce je na základných školách často využívaný. Frontálna práca je výhodná preto, lebo žiaci môžu pracovať na jednej alebo na viacerých spoločných úlohách. Učiteľ spolupracuje, pôsobí súčasne na všetkých žiakov triedy, rozpráva, motivuje, vysvetľuje, ukazuje. Pri tejto práci sa uskutočňuje priamy, bezprostredný vplyv učiteľa na žiakov. Učiteľ musí udržať pozornosť všetkých žiakov, a tiež aj pracovnú disciplínu. 
Skupinové vyučovanie
    Táto forma vyučovania podporuje u žiakov rozvoj komunikačných schopností. V súčasnosti sa považuje za jednu z najaktuálnejších foriem učebného procesu. Uskutočňuje sa tak, že trieda sa rozdelí do 6 – 8 skupín po 4 – 5 žiakov. Učiteľ určí vedúceho skupiny. Obyčajne vyberie najlepších žiakov, slušných, alebo takých, ktorých chce podchytiť, zaujať, učiť ich podriadiť sa kolektívu alebo mu dať možnosť realizácie v malom kolektíve. Skupina musí prísť k spoločnému riešeniu, výsledok riešenia musí vedieť vysvetliť a obhájiť každý člen skupiny. Vedúci skupiny prácu usmerňuje, zodpovedá za disciplínu a dbá, aby úlohu vedeli vyriešiť všetci v skupine. Skupinová práca, resp. kooperatívna práca kladie určité požiadavky na žiakov. Musia sa adaptovať na tempo práce, osvojiť si osobité formy komunikácie, aby sa vzájomne skupiny nerušili, t. j. osvojiť si techniku skupinovej práce. Tento spôsob práce sa môže využiť pri osvojovaní nového učiva. Vhodné je však, aby všetky skupiny mali rovnakú pracovnú úlohu. 
Diferencovaná práca
    Diferencovaná práca je vhodná pri upevňovaní a prehlbovaní učiva. Učiteľ zadá napríklad tri rôzne ťažké úlohy a každá skupina si vyberie z nich tú, ktorá zodpovedá najlepšie jej možnostiam. Touto formou možno riešiť úlohy umožňujúce deľbu práce, úlohy, ktoré majú viac riešení (konštrukčné úlohy ako zhotovenie nábytku, automobilov, parkoviska, dopravných značiek). Okrem diferencovanej práce sa vo vyučovacom procese stretávame s diferencovaným prístupom. Učiteľ ho volí vtedy, ak prihliada u žiakov na odlišnosti v schopnostiach, vlastnostiach a záujmoch. Pri jeho využití môže:

· meniť počet úloh zadávaných žiakom,

· meniť obtiažnosť úloh,
· meniť stupeň pomoci žiakom pri riešení úloh,
· meniť metódu a formu práce,
· uvedené prostriedky môže zlučovať a kombinovať.
Prakticky sa diferenciácia robí tak, že učiteľ zostaví úlohy v troch variantoch: úloha najťažšia, stredne ťažká a najľahšia. Tieto úlohy buď pridelí jednotlivým žiakom alebo skupinám žiakov, alebo žiaci si vyberajú úlohy v závislosti od ich schopností a zručností. Potom možno hovoriť o samostatnej diferencovanej práci žiakov alebo o samostatnej diferencovanej skupinovej práci. Diferencovaný spôsob výučby možno uskutočniť aj vtedy, keď základné učivo si žiaci osvojujú spoločne, t. j. frontálne a potom učiteľ vysvetlí názornejšie pre slabších žiakov, zatiaľ čo priemerní žiaci riešia v skupinách alebo samostatne menej náročné úlohy a výborní žiaci úlohy náročné. 

Samostatná práca žiakov
    Činnosť, ktorú žiaci vykonávajú na vyučovaní samostatne, vlastnými silami, nazývame samostatnou prácou. Aktívne a uvedomele si osvojujú vedomosti, zručnosti a návyky a to buď úplne samostatne alebo na základe riadenia učiteľom. Samostatná práca môže byť súčasťou všetkých organizačných foriem vyučovania, frontálnej práce, skupinovej, individuálnej aj diferencovanej.

Podľa obsahu Turek (3, s. 104) samostatnú prácu triedi na:

· reprodukčnú samostatnú prácu (mechanická práca podľa vzoru),

· analogickú samostatnú prácu (podľa algoritmov, postupov, žiak rieši zadanú úlohu),
· tvorivú samostatnú prácu (žiak aplikuje získané poznatky na riešení úloh v nových situáciách). 
9.6 Exkurzia
    V pedagogickej praxi sa odporúča využívať rôzne formy vyučovania, aby sa odstránila šablónovitosť vyučovacích hodín. Môžu sa uskutočňovať priamo v školy alebo mimo školy. Exkurziu možno považovať za vyučovaciu formu práce, ktorá sa uskutočňuje mimo školy. Žiakom umožňuje vnímať javy v skutočnom reálnom prostredí. Spravidla sa používa na doplnenie teoretických poznatkov získaných v procese vzdelávania. Ide o poznávanie prostredia, v ktorom sa uskutočňuje príprava surovín, materiálov, kde prebieha výrobný proces, alebo sa sleduje poznávanie celkovej organizácie práce, sledovanie kontroly výrobkov až po ich expedovanie. Niektoré exkurzie sú spojené s odborným výkladom uskutočneným v špeciálnych miestnostiach a s využitím najmodernejšej informačnej techniky. Exkurzia sa používa z dôvodu, aby žiaci získali nové dojmy, bezprostredne pozorovali predmety a javy, ktoré nemôžu pozorovať v škole. Ak je zameraná na sledovanie jedného problému, nazýva sa tematická, ak je zameraná na viac problémov, definuje sa ako komplexná. Podľa začlenenia do vyučovania môže byť vstupná, priebežná a záverečná. Ich voľbu podmieňuje cieľ, ktorý učiteľ sleduje. Aby bola exkurzia účinná, mala zmysel vo vzdelávaní, musí byť dostatočne organizačne pripravená. Učiteľ ju zaraďuje do časovo - tematického plánu svojho predmetu a zároveň musí byť zahrnutá aj do plánu školy. 
Z didaktického hľadiska jej prípravu členíme do troch častí:

1. príprava exkurzie – ide o teoretickú prípravu žiakov na exkurziu, ktorá   sa uskutočňuje v škole (informácie o zameraní exkurzie, miesto exkurzie, sledovanie cieľa, správanie, doprava a pod.),

2. uskutočnenie exkurzie – návšteva podniku, firmy,

3. zhodnotenie a využitie exkurzie vo vyučovaní – vyhodnotenie exkurzie z hľadiska predmetu a medzipredmetových vzťahov.
Prípravná fáza exkurzie je veľmi významná, od nej závisí úspešnosť exkurzie. Nejde len o prípravu žiaka ale aj učiteľa. On sa musí oboznámiť s prostredím, preštudovať si potrebnú odbornú literatúru, zabezpečiť odborného sprievodcu, dohodnúť presný obsah exkurzie a dohodnúť odborný výklad, ktorý by mal byť primeraný veku žiakom. V opačnom prípade by sa mohol sprievodca stretnúť s nezáujmom so strany žiakov. Do žiadosti o vstup do areálu podniku, musí uviesť čo je cieľom exkurzie, čo idú žiaci sledovať, ktorý ročník základnej školy navštevujú, koľko majú rokov, kto ich bude sprevádzať, t. j. kto uskutoční pedagogický dozor. V prípravnej fáze by mal učiteľ žiakom zadať konkrétne úlohy, čo majú sledovať alebo zistiť prostredníctvom exkurzie.
Uskutočnenie exkurzie začína spravidla inštruktážou o bezpečnosti a dodržiavaní pravidiel pri prechode objektom. Ak ide o výrobný podnik, sprievodca väčšinou informuje žiakov o jeho histórii, spolupráci s inými podnikmi a zásobovateľmi, o výrobných halách. Postupuje od spracovania základnej suroviny až po výrobu hotových výrobkov. Pri oboznamovaní s výrobou má striedať metódu vysvetľovania s metódou pozorovania. Pri použití len jednej metódy by sa mohol u žiakov stratiť záujem o sledované javy. Exkurzia by mala byť v dĺžke trvania max. dve hodiny. Na záver je vhodné so sprievodcom uskutočniť besedu, aby žiaci mali možnosť formou otázok upresniť si niektoré informácie.
Zhodnotenie a využitie exkurzie vo vyučovaní musí učiteľ  urobiť  čo najskôr. Ak sa to dá, najlepšie je hneď v ten deň, nasledujúci deň alebo na najbližšej vyučovacej hodine. Učiteľovi musí ísť o spätnú väzbu, o kontrolu vedomostí, ktoré môže učiteľ doplniť, aby sa zvýšil efekt exkurzie. 

Učiteľ musí zhodnotiť aj správanie sa žiakov počas exkurzie a pri preprave do podniku a naspäť.
	Úlohy

· Definujte pojem „organizačná forma vyučovacieho procesu.
· Vymenujte základné organizačné formy.
· Charakterizovať hodinu základného typu. 

· Vysvetliť dôvody zadávania domácich úloh.
· Uveďte význam praktických cvičení.
· Uveďte najvhodnejšie sociálne formy práce pre vyučovanie predmetu Technika.
· Vysvetliť pojem „samostatná práca žiakov“.

· Vymenujte druhy exkurzie z didaktického hľadiska.
· Uveďte význam exkurzií pre žiaka z hľadiska jeho profesijnej voľby.

